XCVII.  Monasterii Steingadiensis protectionem suscipit bonaque confirmat.   (Beneventi, Maii 31.) [HUGO, ORD.  Praem. Ann.,  II, 536.]
Author: Adrianus IV

ADRIANUS episcopus, servus servorum Dei, dilectis filiis ANSELMO praeposito ecclesiae Sancti Joannis Baptistae de Steingaden, ejusque fratribus tam praesentibus quam futuris, regularem vitam professis, in perpetuum.

Religiosam vitam eligentibus apostolicum convenit adesse praesidium, ne forte cujuslibet temeritatis incursus, aut eos a proposito revocet, aut robur, quod absit! sacrae religionis infringat. Eapropter, dilecti in Domino filii, vestris justis postulationibus clementer annuimus, et praefatam ecclesiam ab illustri duce Guelphone in proprio allodio fundatam, in qua divino mancipati estis obsequio, ad exemplar praedecessoris nostri felicis memoriae Eugenii papae, sub beati Petri et nostra protectione suscipimus, et praesentis scripti privilegio communimus. Inprimis siquidem statuentes ut ordo canonicus, qui secundum Beati Augustini Regulam, et institutionem Praemonstratensium, in eodem loco noscitur institutus, perpetuis ibidem temporibus inviolabiliter observetur. Nec alicui fratrum post factam inibi professionem absque propositi licentia in eodem claustro discedere, discedentem vero nullus audeat retinere. Praeterea quascunque possessiones, quaecunque bona, eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: In episcopatu Augustensi ecclesiam Ingenried cum decimis et aliis ad eam pertinentibus, a venerabili fratre nostro Conrado Augustensi episcopo canonice vobis concessam; praedium quod dicitur Sibenich Blebem, et decimas a memorato episcopo legitime vobis concessas; partem quoque cujusdam beneficii, id est octo mansos in loco qui dicitur Morchlorf quam tu, dilecte fili Anselme praeposite, de manu Theoderici de Pounb, assensu et conniventia tam venerabilis fratris nostri Conradi Augustensis episcopi, quam canonicorum et ministerialium ipsius ecclesiae septuaginta talentis redemisse dignosceris, sicut in scripto ejusdem fratris nostri episcopi continetur, vobis nihilominus confirmamus. Sane novalium vestrum, quae propriis manibus vestris, aut sumptibus colitis, sive de nutrimentis animalium vestrorum, nullus a vobis decimas exigere praesumat. Porro consecrationes altarium seu ecclesiarum, ordinationes clericorum, qui ad sacros ordines fuerint promovendi, a dioecesano suscipietis episcopo, siquidem catholicus fuerit, et ea gratis ac sine pravitate vobis voluerit exhibere. Alioquin liceat vobis catholicum quem malueritis adire antistitem, qui nimirum nostra fultus auctoritate, quod postulatur indulgeat. Sepulturam quoque ipsius loci liberam esse concedimus, ut eorum qui illic sepeliri deliberaverint, devotioni et extremae voluntati, nisi forte excommunicati vel interdicti sint, nullus obsistat, salva tamen justitia matricis ecclesiae . . . . Ad hoc adjicientes censemus ut ecclesia vestra nullum habeat advocatum. Obeunte vero te nunc ejusdem loci praeposito, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris secundum Dei timorem et Beati Augustini Regulam, sibi providerint eligendum. Praeterea si generale interdictum in parochia fuerit promulgatum, nihilominus clausis januis, non pulsatis tintinnabulis, exclusis excommunicatis et interdictis, submissa voce divina celebrandi officia facultatem liberam habeatis. Decernimus ergo ut nulli omnino hominum liceat ecclesiam temere perturbare, aut ejus possessiones auferre, vel ablatas retinere, minuere, seu quibuslibet et vexationibus fatigare, sed illibata omnia et integra conserventur eorum, pro quorum gubernatione ac sustentatione concessa sunt, usibus omnimodis profutura, salva nimirum apostolicae sedis auctoritate, et dioecesani episcopi canonica justitia. Si qua igitur, etc. Ego Adrianus papa IV. Ego Hubaldus presbyter cardinalis ecclesiae Sanctae Praxedis. Ego Julius presb. cardinalis ecclesiae S. Marcelli. Ego Bernardus presbyter cardinalis ecclesiae Divi Clementis. Ego Octavianus presbyter cardinalis ecclesiae Sanctae Ceciliae. Ego Gerardus presbyter cardinalis Sancti Stephani in Coelio Monte. Ego Joannes presbyter cardinalis Sanctorum Joannis et Ulrici, et ecclesiae Pamachii. Datum Beneventi per manum Rolandi, sanctae Romanae Ecclesiae presbyteri cardinalis et cancellarii, II Kalend. Junii, indictione IV, Incarnationis Dominicae anno 1156, pontificatus vero domni Adriani papae IV, anno secundo.